সংযুক্ত আরব আমিরাতে রমজান

সংযুক্ত আরব আমিরাতে রমজানের নিজস্ব বিশেষ রীতিনীতি, ঐতিহ্য এবং আচার-অনুষ্ঠান রয়েছে। রমজান হল ইসলামি বর্ষপঞ্জির নবম মাস।  মুসলমানরা এ মাসে রোজা, নামাজ, আত্মচিন্তা এবং পারস্পরিক সম্প্রীতির মাধ্যমে পালন করে।  মধ্য শা'বানের রাতে রমজানের উৎসব এবং প্রস্তুতি শুরু হয়। এটি সংযুক্ত আরব আমিরাতে "হক আল-লায়লা" নামে পরিচিত (  )। এই মাসটি বিনোদন, আধ্যাত্মিক এবং সাংস্কৃতিক কার্যকলাপ ও ঘটনায় ভরপুর থাকে।

হক আল-লায়লা 
সংযুক্ত আরব আমিরাতে রমজান মাসের উদযাপন শুরু হয় শা'বানের মাঝামাঝি রাতে, যা স্থানীয়ভাবে "হক আল-লায়লা" বা "কারকিয়ান" নামে পরিচিত। হক আল-লায়লা ভালোবাসা এবং দানকে প্রতিনিধিত্ব করে। আমিরাতের সংস্কৃতিতে মেয়েরা সূচিকর্ম করা পোশাক আর ছেলেরা থাওব (ঐতিহ্যবাহী পোশাক) পরে। বিকেল থেকে সূর্যাস্ত পর্যন্ত তারা "আল-খারায়েত" নামে কাপড়ের ব্যাগ নিয়ে পাড়ায় ঘুরে। তারা ঐতিহ্যবাহী গান গায় আর প্রতিবেশীদের কাছ থেকে মিষ্টি ও বাদাম সংগ্রহ করে।

শা'বান মাসের মাঝামাঝি সময়ে অনুষ্ঠিত হক্ক আল-লায়লা সংযুক্ত আরব আমিরাতের একটি লালিত ঐতিহ্য যেখানে শিশুরা রঙিন ঐতিহ্যবাহী পোশাক পরে বাড়ি বাড়ি গিয়ে লোকগান গায় আর মিষ্টি ও উপহার পায়। এই উদযাপনে উদারতা, সম্প্রদায় এবং আমিরাতের আতিথেয়তার মূল্যবোধ ফুটে উঠে।

রমজানের চাঁদ ও কামান 
অতীতে, রমজান মাস কাছে আসার সময় কিছু লোক প্রতিদিন মাগরিবের নামাজের পর চাঁদ দেখার জন্য জড়ো হতো। তাদের মধ্যে এমন বিশ্বস্ত লোক ছিল যারা কোরআন মুখস্থ করেছিল এবং চাঁদ দেখতে খুব দক্ষ ছিল। চাঁদ দেখা গেলে কামানের গোলা ছুড়ে খবর দেওয়া হতো, আর সবাই একে অপরকে অভিনন্দন জানাতো। এখন চাঁদ দেখার জন্য জেবেল জাইস পাহাড় থেকে আন্তর্জাতিক জ্যোতির্বিদ্যা কেন্দ্রের তথ্যের উপর নির্ভর করা হয়।

সংযুক্ত আরব আমিরাতে রমজান মাসে ইফতারের সময় কামান দাগার ঐতিহ্য প্রায় ৪০ বছর ধরে চলে আসছে। ইফতারের সময় মাগরিবের আজানের সাথে কামান ছোড়া হয়। ইফতারের এই কামান দাগার স্থান বিভিন্ন জায়গায় হয়ে থাকে। তবে পর্যটন স্থানে কামান দাগা দেখা যায়।

খাদ্য 
আমিরাতের খাবার তার মশলার মিশ্রণের জন্য বিখ্যাত, যেমন দারচিনি, জাফরান, হলুদ আর জায়ফল।  আমিরাতীরা বিভিন্ন ধরণের এবং আকারের মাছ রান্নায় পটু। সংযুক্ত আরব আমিরাতে ব্যাপকভাবে পাওয়া যায় এমন খেজুর বিভিন্ন ধরণের মিষ্টি যেমন আল-বাথিস এবং মাদবাস তৈরির ভিত্তি হিসেবেও ব্যবহৃত হয়। জনপ্রিয় আমিরাতি মিষ্টান্নগুলির মধ্যে রয়েছে লুকাইমাত, আসিদা, আল-খানফারৌশ এবং আল-কারস আল-আকিলি।

আমিরাতে জীবনের বিভিন্ন ক্ষেত্রে পরিবর্তন ও উন্নয়ন সত্ত্বেও, অনেক পরিবার এখনও রমজানের উৎসবের রীতিনীতি মেনে চলে। সূর্য ডোবার সময় পরিবারের সদস্যরা টেবিলের চারপাশে জড়ো হয়। রোজা ভাঙতে মাগরিবের আজানের জন্য অপেক্ষা করে। খেজুর এবং দুধের পরে আমিরাতি পরিবারগুলি প্রথম পছন্দ হলো হারিস।

সংযুক্ত আরব আমিরাতে  ভাত, মাছ এবং মাংস প্রধান খাবারের মধ্যে পড়ে। রমজানের টেবিলে জনপ্রিয় খাবারের মধ্যে আছে খরগোশ, থারিড, বিরিয়ানি, মাখবুস, লুকাইমাত এবং ফেরনি মিষ্টি।

ইফতারে জনপ্রিয় পানীয়ের মধ্যে আছে: আরবি কফি (সাধারণত খেজুরের সাথে পরিবেশন করা হয়), কারাক চা, জাল্লাব, কামার আল-দিন, আয়রান, ভিমতো।

বিনোদন 
রমজান মাসে দুবাই শহরজুড়ে আলো ও সাজসজ্জার মাধ্যমে উৎসবমুখর পরিবেশ তৈরি করা হয়। এর মধ্যে ল্যাম্পপোস্ট এবং গাছে "মোদিশ" নামের কার্টুন চরিত্র প্রদর্শন করা হয়। জনপ্রিয় বাজার কেন্দ্রগুলি ঐতিহ্যবাহী রমজান সাজসজ্জায় সজ্জিত হয়। দুবাই শহর উৎসব মেলায় মলের রাতের বাজারে আরবি সঙ্গীতের বিনোদন এবং উটে চড়ার অভিজ্ঞতা দেওয়া হয়। আমিরাতি গ্রাম আমিরাতি জনগণের ঐতিহ্য প্রদর্শনের জন্য কর্মশালা, শিশুদের জন্য গল্প বলার অনুষ্ঠান এবং আমিরাতি ঐতিহ্যবাহী সরঞ্জাম এবং আরবি ক্যালিগ্রাফি শিল্পের প্রদর্শনীর আয়োজন করে।

ধর্মীয় আচার-অনুষ্ঠান

ইফতার প্রকল্প এবং রহমতের টেবিল 
সংযুক্ত আরব আমিরাত সরকার ইফতার প্রকল্প এবং রহমতের টেবিল অনুষ্ঠান আয়োজন করে যাতে বিভিন্ন জাতি, সংস্কৃতি ও সামাজিক পটভূমির মুসলিমরা একসঙ্গে ইফতারে অংশ নিতে পারে।

এই রহমতের টেবিল বা ইফতারের জায়গাগুলো স্বেচ্ছাসেবীদের মাধ্যমে পরিচালিত হয়। তারা মসজিদের সামনে বা দেশের খোলা জায়গায় বসার জায়গা বা তাঁবু তৈরি করে। সংযুক্ত আরব আমিরাতের রেড ক্রিসেন্ট সোসাইটিও রমজান তাঁবুর আয়োজন করে।

আবুধাবিতে, "আমাদের রোজাদার অতিথি" প্রকল্পটি প্রতি বছর শেখ জায়েদ মসজিদে অনুষ্ঠিত হয়। এই উদ্যোগে আবুধাবির আর্মড ফোর্সেস অফিসার্স ক্লাবের সহযোগিতায় রোজাদারদের জন্য সকালের নাস্তার খাবার সরবরাহ করে। প্রতিদিন হাজার হাজার মানুষ এর সুবিধা পায়। রমজান জুড়ে তাদের জন্য প্রায় ১২টি বড় শীতাতপ নিয়ন্ত্রিত তাঁবু থাকে।

কুরআন তেলাওয়াত 
দুবাইয়ে, ইসলামিক অ্যাফেয়ার্স অ্যান্ড চ্যারিটেবল অ্যাক্টিভিটিস ডিপার্টমেন্ট মসজিদে কোরআন পড়ার অনুষ্ঠান করে। এতে বক্তৃতা, ধর্মীয় শিক্ষা, কোরআন পড়া এবং দুবাই আন্তর্জাতিক পবিত্র কোরআন পুরস্কারের মতো কোরআন মুখস্থ প্রতিযোগিতা থাকে।

তারাবীহ নামাজ মুসলমানদের জন্য একটি গুরুত্বপূর্ণ রাতের আচার, যা পুরুষ ও নারী উভয়ের জন্য উৎসাহিত করা হয়। সংযুক্ত আরব আমিরাতে কর্তৃপক্ষ তারাবীহ সহ প্রতিদিনের নামাজের সময়সূচী নির্ধারণ করে। পরিবারগুলো মসজিদে একসঙ্গে নামাজ পড়ে। নামাজের রাকাত সংখ্যা বিভিন্ন ইসলামী পণ্ডিতদের মতের ওপর নির্ভর করে ভিন্ন হতে পারে।

আমিরাতি সমাজ রমজানে রীতিনীতি মানার ওপর গুরুত্ব দেয়। পরিবার ও প্রতিবেশীদের অতিথি হিসেবে গ্রহণ করার জন্য "মজলিস" প্রস্তুত করা হয়। কখনো কখনো আত্মীয়তার সম্পর্ক মজবুত করার জন্য আত্মীয়স্বজন, কোরআন পড়ুয়া ও বন্ধুদের উপহার দেওয়া হয়।

যাকাত তহবিল সংযুক্ত আরব আমিরাতের একটি স্বাধীন প্রতিষ্ঠান যা তার লক্ষ্য অর্জনের জন্য পদক্ষেপ নেওয়ার জন্য আইনত অনুমোদিত। এটি রমজানে জাকাত ও দানের গুরুত্ব সম্পর্কে সচেতনতা বাড়ায় এবং সম্প্রদায়ের উন্নয়নে এর ভূমিকা তুলে ধরে। ফান্ডটি বিভিন্ন প্রকল্পের মাধ্যমে গরিব পরিবারদের সাহায্য করে।

আইনি বিধিনিষেধ 
সংযুক্ত আরব আমিরাতের শ্রম আইন অনুসারে, প্রতিদিন আট ঘণ্টার বেশি কাজ করা যায় না। রমজানে এটি দুই ঘণ্টা কমিয়ে দেওয়া হয়। এই নিয়ম ধর্ম নির্বিশেষে সব কর্মচারীর জন্য প্রযোজ্য। দুবাই ইন্টারন্যাশনাল ফাইন্যান্সিয়াল সেন্টারে কেবলমাত্র মুসলমানদের জন্যই বিধিনিষেধ প্রযোজ্য। আবুধাবি গ্লোবাল মার্কেটে এই নিয়ম কেবল সেই মুসলিম কর্মচারীদের জন্য প্রযোজ্য যারা রোজা রাখেন।

ফেডারেল পেনাল কোডের ৩১৩ ধারা অনুসারে, রমজান মাসে ধর্ম নির্বিশেষে খাদ্য বা পানীয় গ্রহণ নিষিদ্ধ।  তবে, প্রতিটি আমিরাত তাদের নিজস্ব স্থানীয় ফৌজদারি আইন প্রয়োগ করতে পারে, যতক্ষণ না সেগুলি ফেডারেল ফৌজদারি বিধির সাথে অসঙ্গতিপূর্ণ হয়। আগে রমজানে রেস্তোরাঁ বন্ধ থাকত। কিন্তু এখন এই নিয়ম শিথিল হয়েছে। দুবাইয়ে আগে পর্দা বা ঢাকনা দিয়ে খাবার পরিবেশন করতে হতো। কিন্তু ২০২১ থেকে দুবাইয়ের রেস্তোরাঁ, ক্যাফে ও বার খোলা থাকে এবং সবার সামনে খাবার পরিবেশন করতে পারে। আবুধাবিতে রেস্তোরাঁগুলিও খোলা থাকে। শারজায় রমজান মাসে দিনের বেলায় রেস্তোরাঁ পরিচালনার জন্য অনুমতি নিতে হয়।

তথ্যসূত্র 

সংযুক্ত আরব আমিরাতের সংস্কৃতি
দেশ অনুযায়ী রমজান